**Ministru kabineta noteikumu projekta “Grozījumi Ministru kabineta 2014. gada 26. maija noteikumos Nr. 269 “Noteikumi par medījamo dzīvnieku nodarīto zaudējumu noteikšanu un medību koordinācijas komisijām””   
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Medību likuma 29. panta septītās daļas 1., 3. un 5. punkts.  Zemkopības ministrijas iniciatīva, ievērojot Latvijas Meža īpašnieku biedrības, Vides konsultatīvās padomes, Latvijas Biškopības biedrības, akciju sabiedrības "Latvijas valsts meži" un biedrības "Zemnieku saeima" priekšlikumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Zemkopības ministrija pastāvīgi uzrauga Ministru kabineta 2014. gada 26. maija noteikumu Nr.269 “Noteikumi par medījamo dzīvnieku nodarīto zaudējumu noteikšanu un medību koordinācijas komisijām” (turpmāk – noteikumi) īstenošanu praksē un Medību koordinācijas komisiju (turpmāk – MKK) darbību saistībā ar savvaļas medījamo dzīvnieku postījumu samazināšanu un novēršanu. Papildus tiek uzturēta komunikācija ar zemes īpašniekus un tiesiskos valdītājus pārstāvošajām nevalstiskajām organizācijām, no kurām saņemta un kopīgi izvērtēta virkne priekšlikumu noteikumu pilnveidošanai.  Izvērtējot situāciju, jāsecina, ka:   1. esošais tiesiskais regulējums rada pārpratumus attiecībā uz postījumiem plantāciju mežos un ilggadīgajos kokaugu stādījumos; 2. noteikumos paredzētais zaudējumu aprēķins neietver īstenoto aizsardzības pasākumu izmaksas; 3. jāprecizē MKK kompetence, lai to darbība būtu efektīvāka, kā arī daļa no komisiju tiesībām jānosaka kā to pienākums; 4. adekvātai postījumu pakāpes novērtēšanai nepieciešams diferencēt zaudējumu apmēru pēc zemes vienību lieluma; 5. noteikumos jālabo atsevišķas neprecizitātes tekstā, koeficientos un mērvienībās.   Ministru kabineta noteikumu projekta „Grozījumi Ministru kabineta 2014. gada 26. maija noteikumos Nr. 269 „Noteikumi par medījamo dzīvnieku nodarīto zaudējumu noteikšanu un medību koordinācijas komisijām”” (turpmāk – projekts) pieņemšana minētās problēmas atrisinās pilnībā.  Lai padarītu efektīvāku MKK darbu, tiek precizēta to kompetence, daļu no komisiju tiesībām nosakot par to pienākumu. Attiecīgie grozījumi ietverti projekta 1.6. un 1.7. apakšpunktā.  Projekta 1.8. apakšpunktā (un arī spēkā esošajā redakcijā) ir paredzēts, ka MKK ir tiesības, ja iepriekš īstenoti preventīvie pasākumi postījumu samazināšanai, lemt par terminētu medību atļauju piešķiršanu limitēto medījamo sugu zīdītāju medīšanai postījumu vietās, pārsniedzot pieļaujamo nomedīšanas apjomu un nepiemērojot Medību likumā noteiktās prasības par minimālo medību platību konkrētu sugu dzīvnieku medīšanai. Medību likums nosaka pienākumu īstenot medību tiesības, respektējot gan dabas aizsardzības, gan saimnieciskās intereses, kā arī paredz iespēju savvaļas medījamo dzīvnieku postījumu gadījumos Ministru kabineta noteiktā kārtībā iesaistīties pašvaldībām, veidojot MKK un noteiktā kārtībā lemjot par pasākumiem postījumu samazināšanai gan medību iecirkņos, gan teritorijās, kurās medības aizliegtas. Līdz 2014. gadam savvaļas medījamo dzīvnieku maksimāli pieļaujamā nomedīšanas apjoma (limita) noteikšana, kā arī postījumu novērtēšana un lēmuma pieņemšana par pasākumiem to samazināšanā vairākus gadu desmitus bija Valsts meža dienesta (VMD) kompetencē, tomēr laika gaitā dažās teritorijās izveidojās problēmsituācijas (postījumu rakstura daudzveidība lauksaimniecībā, īpašuma (medību) tiesību aprite u.c.), kuru risināšana pārsniedza VMD kompetenci, un arī esošie tiesiskie instrumenti nedeva vēlamo rezultātu. Tādēļ medību jomu reglamentējošie tiesību akti tika pilnveidoti, tajos nosakot pušu pienākumus postījumu riska faktoru mazināšanā (Medību likuma 29. pants), tostarp pienākumu pašvaldībām, sākot ar 2014. gada 1. janvāri, izveidot objektīvas, kompetentas un rīcībspējīgas MKK. Ņemot vērā MKK līdzsvarotas pārstāvniecības sastāvu, tai ir lielāks intelektuālais potenciāls un objektivitāte lēmumu pieņemšanā (MKK sastāvā ir arī Valsts meža dienesta pārstāvis). Sastāva nosacījums noteikts, lai nodrošinātu līdzsvarotu visu pušu interešu pārstāvniecību, visaptverošu kompetenci un lēmumu objektivitāti. Pēc 2014. gada limitu noteikšana ir atstāta VMD kompetencē, bet postījumu gadījumos dota papildu iespēja lemt par limitu palielināšanas ierosināšanu un medību atļauju izsniegšanu *(arī ārpus medību termiņiem, pārsniedzot pieļaujamo nomedījamo apjomu un nepiemērojot Medību likuma 19.panta pirmajā daļā noteiktās prasības par minimālajām medību platībām)* arī MKK. Tātad gadījumos, kad ir izveidojusies problēmsituācija, lēmumu par limitu palielināšanu un medību atļauju izsniegšanu var pieņemt MKK, un VMD šāds lēmums ir jāņem vērā (jāizvērtē).  Saskaņā ar Medību likuma 20. panta pirmo un trešo daļu Valsts meža dienests, pamatojoties uz medījamo dzīvnieku populācijas stāvokļa novērtēšanas datiem, ik gadu nosaka limitēto medījamo sugu dzīvnieku pieļaujamo nomedīšanas apjomu medību platībās atbilstoši zemkopības ministra apstiprinātai metodikai. Tā kā metodikā tiek respektēta Valsts meža dienesta faktiskā kapacitāte dzīvnieku uzskaitē, uzskaites dati nav pilnīgi precīzi, tādējādi ietekmējot noteiktos limitus. Uzskaite un limitu noteikšana notiek reizi gadā nosacītās meža kontroles teritorijās (MKT), kuru platība nav mazāka par 5000 hektāriem (ar nolūku iegūt pieņemamas ticamības datus). Vienlaikus jāņem vērā fakts, ka dzīvnieku migrācija dažādu apstākļu ietekmē notiek visa gada garumā, tāpēc dažās lokālās teritorijās veidojas situācija, kad dzīvnieku migrācijas un attiecīgo teritoriju apsaimniekošanas īpatnību dēļ tajās koncentrējas neraksturīgi liels savvaļas medījamo sugu dzīvnieku blīvums ar izrietošām sekām – postījumiem. Neviena zinātniski pamatota populācijas blīvuma noteikšanas metodika nedod pieņemamas ticamības datus nelielās platībās, turklāt šādi dati var sniegt maldinošu informāciju par populācijas stāvokli kopumā. Minēto iemeslu dēļ MKK lēmums par terminētu medību atļauju izsniegšanas ierosināšanu konkrētās postījumu vietās (zemes vienībās) ir visloģiskākais un visracionālākais risinājums, kas ļauj operatīvi novērst turpmāko postījumu veidošanos.  Medību tiesību pārņemšana ir noteikta Medību likuma 29. panta sestās daļas 3. punktā (noteikt [adekvātus un leģitīmus] pasākumus [pēc objektīvas nepieciešamības] postījumu un to seku ierobežošanai vai likvidēšanai). Spēkā esošais tiesiskais regulējums Medību likumā skatāms kontekstā ar Administratīvā procesa likuma 8. un 17.pantu. Papildus tam Medību likuma 29. panta septītās daļas 2.punkts paredz deleģējumu Ministru kabinetam noteikt kārtību un nosacījumus medību atļaujas izsniegšanai medījamo dzīvnieku medīšanai postījumu vietās. Medības nepieciešamas kā platību apsaimniekošanas instruments, lai tiktu saglabāta ekoloģiskā stabilitāte, bioloģiskā daudzveidība un iespēja pastāvēt saimnieciskajām nozarēm (skat. Medību likuma 1. panta 61. un 8. punktu). Latvijas Republikas Satversmes 105. pants nosaka, ka īpašumu nedrīkst izmantot pretēji sabiedrības interesēm. Īpašuma tiesības var ierobežot vienīgi saskaņā ar likumu. Platībās, kurās netiek nodrošināta adekvāta medību slodze, koncentrējas (patveras) dzīvnieki un tās kļūst par epizootiju inkubatoriem vai postījumu iemesliem. Tātad teritorijas, kurās nenotiek medību resursu ilgtspējīga apsaimniekošana, tiek izmantotas pretēji sabiedrības interesēm.  Iespēja **ārkārtas** postījumu pakāpes gadījumā pārņemt medību tiesības piemērojama situācijās, kad komisija nevar rast citu tikpat efektīvu risinājumu un iestājas viens no šādiem nosacījumiem: 1) medību tiesību īpašnieks nepiekrīt nodot medību tiesības vai izlietot tās pats; 2) esošais medību tiesību lietotājs nepilda komisijas norādījumus. Tādējādi komisijas īstenotie pasākumi ārkārtas postījumu gadījumā pēc iespējas tiktu saskaņoti ar medību tiesību īpašnieku, bet paredzētajos gadījumos komisija ir tiesīga ierobežot konkrētā medību tiesību īpašnieka intereses, samērojot tās ar sabiedrības ieguvumu. Ja postījumi ir **būtiski**, tad šādas tiesības pieļaujamas tikai platībās, kurās nav medību tiesību lietotāja, bet medīt nav aizliegts. Vienlaikus spēkā esošajā tiesiskajā regulējumā saglabājas nosacījums objektīvi izvērtēt katras puses darbību un bezdarbību atbilstoši normatīvajiem aktiem medību un dabas aizsardzības jomā, kā arī pieņemt samērīgus, izpildāmus un pušu tiesības minimāli ierobežojošus vai apgrūtinošus lēmumus turpmāko postījumu novēršanai.  Noteikumu projektā izdarīts tehnisks precizējums, diferencējot postījumu pakāpes pēc zemes vienības lieluma, t.i., nosakot robežšķirtni 50 hektāri. Precizējuma mērķis ir nodrošināt adekvātu postījuma pakāpes noteikšanu un attiecīgu rīcību, jo ir sastopamas gan sīkas, gan vairākus simtus hektāru lielas zemes vienības. Lielās zemes vienībās viegli sasniegt ārkārtas postījumu pakāpi arī tad, ja postījumi pēc būtības tā īpašniekam nav jūtami, savukārt mazai zemes vienībai jābūt nopostītai pilnībā, bet pēc noteikumiem noteiktā postījumu pakāpe nedod tiesības komisijai rīkoties adekvāti. Robežšķirtnes skaitliskā vērtība noteikta empīriski darba grupas diskusijās starp dažādu pušu un jomu ekspertiem.  Praksē ir konstatēti gadījumi, kad MKK atsakās vērtēt postījumus plantāciju mežos un ilggadīgajos kokaugu stādījumos, neņemot vērā plantāciju mežu un mežaudžu definīciju Meža likumā un meža apsaimniekošanas jomu reglamentējošajos normatīvajos aktos.  Vienlaikus konstatēts, ka postījumu novēršanas preventīvo (aizsardzības) pasākumu īstenošana zemes īpašniekiem un tiesiskajiem valdītājiem veido būtisku apsaimniekošanas izdevumu daļu, tāpēc zaudējuma aprēķinā ir jāietver ar aizsardzības pasākumu komponente.  Attiecīgi precizējoši grozījumi ietverti projekta 1.10., 1.11., 1.12. un 1.13. apakšpunktā.  Noteikumu projekts nav personām nelabvēlīgāks par spēkā esošo tiesisko regulējumu, un tam nav ietekmes uz valsts budžetu. Iecerēts, ka MKK efektīvi darbosies postījumu un zaudējumu mazināšanā, tāpēc ir pamats domāt par netiešu pozitīvu ietekmi uz ražojošo nozaru rentabilitāti. Noteikumu projekts neparedz jaunas funkcijas novadu pašvaldībām, ne arī institūcijām, kas iekļautas komisijas sastāvā.  Paredzēts, ka projekts stājas spēkā 2018. gada 1. jūnijā, lai MKK pagūtu laikus iepazīties ar plānotajiem grozījumiem. |
| 3. | Projekta izstrādē iesaistītās institūcijas | Zemkopības ministrija, Valsts meža dienests, Latvijas Pašvaldību savienība, Latvijas Meža īpašnieku biedrība, Vides konsultatīvās padome, Latvijas Biškopības biedrība, akciju sabiedrība "Latvijas valsts meži", biedrība "Zemnieku saeima", biedrība “Latvijas mednieku savienība” un biedrība “Latvijas mednieku asociācija". |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Mednieki (aptuveni 22 500), kā arī aptuveni 150 000 zemes īpašnieku un tiesisko valdītāju, kuru īpašumos vai valdījumos atrodas medību platība. |
| 2. | Tiesiskā regulējuma ietekme uz tautsaimniecību un administratīvo slogu | Paredzama pozitīva ietekme uz ražojošo nozaru rentabilitāti bez administratīvā sloga pieauguma. |
| 3. | Administratīvo izmaksu monetārs novērtējums | Tā kā savvaļas medījamo dzīvnieku nodarīto postījumu raksturs Latvijā ir izteikti lokāls, katrā novadā paredzama atšķirīga komisiju darba intensitāte. Administratīvās izmaksas ir atkarīgas no postījumu intensitātes reģionā un konkrētās (novada) komisijas darba efektivitātes. Nav iespējams objektīvi noteikt aptuvenas administratīvās izmaksas, tomēr nav arī pamata uzskatīt, ka tās varētu būtiski ietekmēt pašvaldību budžeta izlietojumu. Postījumu intensitāti konkrētā lokālā teritorijā ietekmē medījamo dzīvnieku populāciju blīvums, pieejamā dabiskās barības bāze, piebarošanas prakse, medību prakse un intensitāte, kultūraugu šķirne (tātad arī atbalsta maksājumi), sējumu ģeogrāfiskais izvietojums, mežainuma procents, ceļu tīkls, teritorijas rekreācijas slodze un citi faktori. Tie visi ir savstarpēji mainīgi faktori. Jebkuram aprēķinam ir nepieciešami kaut aptuveni sākotnējie dati, bet šajā gadījumā tie nav prognozējami.  Tikpat neprognozējama ir komisiju darba efektivitāte, kas atkarīga no katra komisijas dalībnieka objektivitātes un kompetences līmeņa. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projekta izstrādes uzsākšanu tika izsūtīta Valsts meža dienestam, Latvijas Pašvaldību savienībai, Latvijas Meža īpašnieku biedrībai, akciju sabiedrībai "Latvijas valsts meži", biedrībai "Zemnieku saeima", biedrībai “Latvijas mednieku savienība”, biedrībai “Latvijas mednieku asociācija" un biedrībai “Lauksaimnieku organizāciju sadarbības padome”.  Informācija par noteikumu projektu no 2017. gada 3. novembra līdz 17. novembrim tika ievietota tīmekļvietnē www.zm.gov.lv sabiedriskajai apspriešanai. |
| 2. | Sabiedrības līdzdalība projekta izstrādē | Noteikumu projekta izstrādes darba grupā tika iekļauti pārstāvji no mednieku, zemnieku un meža īpašnieku sabiedriskajām organizācijām, Latvijas Pašvaldību savienības, kā arī interešu grupām (biedrībām), kas Zemkopības ministrijai iesūtīja priekšlikumus par noteikumu projektu. |
| 3. | Sabiedrības līdzdalības rezultāti | Projektā ietverto priekšlikumu galvenais iniciators ir Latvijas Meža īpašnieku biedrība kopā ar Vides konsultatīvās padomes, Latvijas Biškopības biedrības, AS "Latvijas valsts meži", biedrības "Zemnieku saeima" un meža nozares uzņēmumu pārstāvjiem.  Priekšlikumi aptvēra šādas problēmsituācijas:  1) pārpratumi attiecībā uz postījumiem plantāciju mežaudzēs un ilggadīgajos kokaugu stādījumos;  2) zaudējumu aprēķins neietver īstenoto aizsardzības pasākumu izmaksas;  3) MKK kompetence;  4) adekvātai postījumu pakāpes novērtēšanai nepieciešams diferencēt zaudējumu apmēru pēc zemes vienību lieluma.  Noteikumu projekta izstrādes darba grupas sanāksmēs izvērtēti visi saņemtie priekšlikumi un panākta vienošanās par noteikumu projekta redakciju.  Par tīmekļvietnē www.zm.gov.lv ievietoto noteikumu projektu iebildumi un priekšlikumi no sabiedrības netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Katras MKK sastāvā ir pa vienam pārstāvim no novada pašvaldības, Valsts meža dienesta un Lauku atbalsta dienesta, kā arī pa vienam pilnvarotajam pārstāvim no mednieku, lauksaimnieku un meža īpašnieku intereses pārstāvošajām organizācijām, kurām komisijas izveidošanas brīdī ir vairāk nekā 200 individuālo biedru. Minētajām institūcijām ir pienākums nodrošināt pārstāvi darbam komisijā bez atalgojuma. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar noteikumu projekta izpildi nav nepieciešams veidot jaunas, ne arī likvidēt vai reorganizēt esošas institūcijas. Projekta izstrādē iesaistīto institūciju funkcijas un uzdevumi netiek paplašināti vai sašaurināti.  Noteikumu projekta izpilde neietekmēs institūcijām pieejamos cilvēkresursus. |
| 3. | Cita informācija | Nav. |

Zemkopības ministrs Jānis Dūklavs

Zemkopības ministrijas valsts sekretāre Dace Lucaua

Bārs 67027554

janis.bars@zm.gov.lv